title: 2009/77/EY: Komission päätös, tehty 23 päivänä tammikuuta 2009 , Euroopan arvopaperimarkkinavalvojien komitean perustamisesta (ETA:n kannalta merkityksellinen teksti)

text:
               29.1.2009

               FI

               Euroopan unionin virallinen lehti

               L 25/18

      KOMISSION PÄÄTÖS,
   tehty 23 päivänä tammikuuta 2009,
   Euroopan arvopaperimarkkinavalvojien komitean perustamisesta
   (ETA:n kannalta merkityksellinen teksti)
   (2009/77/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   sekä katsoo seuraavaa:

               (1)

               Komissio hyväksyi osana niin kutsuttua Lamfalussyn prosessia 6 päivänä kesäkuuta 2001 päätöksen 2004/527/EY (1) Euroopan arvopaperimarkkinavalvojien komitean, jäljempänä ’komitean’, perustamisesta. Komitea aloitti toimintansa 7 päivänä kesäkuuta 2001, ja se toimii riippumattomana elimenä, joka pohtii arvopaperialaan liittyviä asioita, keskustelee niistä ja antaa niitä koskevia neuvoja komissiolle.

               (2)

               Neuvoston direktiivien 73/239/ETY, 85/611/ETY, 91/675/ETY, 92/49/ETY ja 93/6/ETY sekä direktiivien 94/19/EY, 98/78/EY, 2000/12/EY, 2001/34/EY, 2002/83/EY ja 2002/87/EY muuttamisesta rahoituspalvelualan komiteajärjestelmän uudistamiseksi 9 päivänä maaliskuuta 2005 annetun Euroopan parlamentin ja neuvoston direktiivin 2005/1/EY (2) mukaisesti komissio tarkasteli vuonna 2007 Lamfalussyn prosessia ja esitti arviointinsa 20 päivänä marraskuuta 2007 annetussa tiedonannossa ”Lamfalussy-prosessin uudelleentarkastelu – Valvonnan lähentäminen (3)”.

               (3)

               Tiedonannossa komissio korostaa Euroopan arvopaperimarkkinavalvojien komitean, Euroopan pankkivalvontaviranomaisten komitean ja Euroopan vakuutus- ja työeläkevalvontaviranomaisten komitean, jäljempänä ’valvontaviranomaisten komiteat’, merkitystä Euroopan yhä yhdentyneemmillä rahoitusmarkkinoilla. Komissio katsoo tarpeelliseksi laatia selkeät puitteet komiteoiden yhteistyölle valvonnan lähentämisessä.

               (4)

               Neuvosto kehottaa Lamfalussyn prosessin toimivuuden uudelleentarkastelun yhteydessä komissiota selventämään valvontaviranomaisten komiteoiden roolia ja tarkastelemaan kaikkia eri vaihtoehtoja komiteoiden toiminnan tehostamiseksi, horjuttamatta kuitenkaan nykyistä toimielinjärjestelmän tasapainoa tai vähentämättä valvojien vastuuta (4).

               (5)

               Maaliskuun 13 ja 14 päivänä 2008 kokoontunut Eurooppa-neuvosto kehottaa pikaisesti parantamaan valvontakomiteoiden toimintaa (5).

               (6)

               Neuvosto kehotti 14 päivänä toukokuuta 2008 (6) komissiota tarkistamaan komission päätöksiä valvontaviranomaisten komiteoiden perustamisesta, jotta se varmistaisi niiden toimeksiantojen ja tehtävien yhtenäisyyden ja johdonmukaisuuden sekä lisäisi niiden panosta valvontaviranomaisten yhteistyöhön ja valvontamenettelyjen lähentämiseen. Neuvosto totesi, että komiteoille voitaisiin antaa erityisiä tehtäviä valvontaviranomaisten yhteistyön ja valvontamenettelyjen lähentämiseksi ja niiden aseman vahvistamiseksi rahoitusalan vakauteen kohdistuvien riskien arvioinnissa. Komitean aseman ja tehtävien määrittelemiseksi tarvitaan siksi nykyistä tiukempi oikeudellinen kehys.

               (7)

               Komitean tehtävänä on toimia riippumattomana neuvonantajaryhmänä, joka avustaa komissiota arvopapereita koskevissa kysymyksissä.

               (8)

               Komitean olisi myös pyrittävä edistämään yhteisön lainsäädännön yhdenmukaista täytäntöönpanoa ja varmistamaan, että valvontaviranomaiset soveltavat lainsäädäntöä johdonmukaisesti.

               (9)

               Komitealla ei ole sääntelyvaltuuksia yhteisön tasolla. Sen tehtävänä on suorittaa vertaisarviointeja, edistää parhaita käytänteitä ja antaa ohjeita, suosituksia ja normeja, joilla pyritään lisäämään alan toimintatapojen lähentymistä yhteisössä.

               (10)

               Kahden- ja monenvälisen valvontayhteistyön lujittaminen perustuu valvontaviranomaisten keskinäiseen ymmärrykseen ja luottamukseen. Komitean olisi myötävaikutettava tällaisen yhteistyön parantamiseen.

               (11)

               Komitean olisi myös edistettävä valvonnassa käytettyjen toimintatapojen lähentymistä yhteisössä. Tämän tavoitteen täsmentämiseksi olisi laadittava ohjeellinen ja avoin luettelo komitealle kuuluvista tehtävistä.

               (12)

               Valvontaviranomaisten ja erityisesti valvontakollegioiden jäsenten välisten mahdollisten useita valtioita koskevien riita-asioiden ratkaisemiseksi komitean välityksellä olisi oltava käytössä vapaaehtoinen ja ohjeellinen sovittelumenettely.

               (13)

               Komitean asiantuntemuksen hyödyntämiseksi valvontaviranomaisilla pitäisi olla mahdollisuus saattaa komitean käsiteltäväksi kysymyksiä ohjeellista lausuntoa varten, tämän kuitenkaan rajoittamatta valvontaviranomaisten valtuuksien soveltamista.

               (14)

               Valvontaviranomaisten välinen tietojenvaihto on olennainen osa niiden tehtäviä ja keskeinen tekijä arvopaperimarkkinoiden tehokkaan valvonnan ja rahoitusalan vakauden edistämisessä. Vaikka arvopaperialan lainsäädännössä asetetaan valvontaviranomaisten yhteistyölle ja tiedonvaihdolle selkeät oikeudelliset velvoitteet, komitean tulisi helpottaa päivittäistä tiedonvaihtoa näiden välillä, noudattaen kuitenkin sovellettavia luottamuksellisuutta koskevia säännöksiä.

               (15)

               Valvontatehtävien päällekkäisyyden välttämiseksi ja siten valvontaprosessin tehostamiseksi sekä markkinatoimijoille aiheutuvan rasituksen vähentämiseksi komitean olisi helpotettava valvontaviranomaisten välistä tehtävänjakoa erityisesti asiaa koskevassa lainsäädännössä määritellyissä tapauksissa.

               (16)

               Valvontakollegioiden lähentymisen ja johdonmukaisuuden edistämiseksi ja siten niiden tasapuolisten toimintaedellytysten varmistamiseksi komitean olisi valvottava kollegioiden toimintaa rajoittamatta kuitenkaan kollegion jäsenten riippumattomuutta.

               (17)

               Valvontaraporttien laadukkuus, vertailukelpoisuus ja johdonmukaisuus ovat yhteisön valvontajärjestelyjen kustannustehokkuuden ja useissa maissa toimivien instituutioiden velvoitetaakan kannalta olennaisia. Komitean olisi myötävaikutettava päällekkäisyyksien ja kaksinkertaisen työn välttämiseen ja valvontatietojen vertailukelpoisuuden ja asianmukaisen laadun edistämiseen.

               (18)

               Yhteisön rahoitusjärjestelmät ovat kiinteästi sidoksissa toisiinsa, ja yhden jäsenvaltion tapahtumilla saattaa olla huomattavia vaikutuksia muiden jäsenvaltioiden rahoituslaitoksiin ja -markkinoihin. Rahoitusalan ryhmittymien lukumäärän kasvu ja pankki-, arvopaperi- ja vakuutusalalla toimivien yritysten toimintojen erojen hämärtyminen asettavat valvonnalle lisähaasteita niin kansallisella kuin yhteisön tasolla. Rahoitusalan vakauden turvaamiseksi tämän komitean, Euroopan pankkivalvontaviranomaisten komitean ja Euroopan vakuutus- ja työeläkevalvontaviranomaisten komitean tasolla tarvitaan järjestelmä, jotta mahdolliset rajojen yli ja eri aloille ulottuvat riskit voitaisiin tunnistaa ajoissa ja jotta niistä voidaan tarvittaessa tiedottaa komissiolle ja muille komiteoille. Komitean olisi myös huolehdittava siitä, että jäsenvaltioiden valtiovarainministeriöt ja kansalliset keskuspankit saavat tarvittavan tiedon. Komitealla on tärkeä tehtävä arvopaperialan riskien tunnistamisessa ja sen varmistamisessa, että komissio saa säännöllisesti tietoa tilanteesta. Myös neuvoston olisi saatava tietoa arvioinneista. Komitean olisi myös tehtävä yhteistyötä Euroopan parlamentin kanssa ja annettava tälle säännöllisesti tietoa arvopaperialan tilanteesta. Komitea ei saisi tällaisissa tapauksissa ilmaista tietoja yksittäisistä valvonnanalaisista yrityksistä.

               (19)

               Sen varmistamiseksi, että monialaisia kysymyksiä käsitellään asiaankuuluvalla tavalla, komitean toimintaa olisi yhteensovitettava Euroopan pankkivalvontaviranomaisten komitean, Euroopan vakuutus- ja työeläkevalvontaviranomaisten komitean ja Euroopan keskuspankkijärjestelmän pankkivalvontakomitean toiminnan kanssa. Tämä on erityisen tärkeää mahdollisten rahoitusalan vakauteen kohdistuvien eri aloille ulottuvien riskien käsittelyssä.

               (20)

               Jotta voidaan välttää päällekkäinen työ ja epäjohdonmukaisuudet ja varmistaa, että komitealla on tuoreet tiedot alan viimeisimmästä kehityksestä ja mahdollisuus tietojenvaihtoon, Euroopan pankkivalvontaviranomaisten komitean ja Euroopan vakuutus- ja työeläkevalvontaviranomaisten komitean kanssa tehtävän, rahoitusalan ryhmittymien valvontaa koskevan yhteistyön olisi tapahduttava rahoitusalan ryhmittymiä käsittelevässä sekakomiteassa.

               (21)

               Rahoituspalvelujen maailmanlaajuistuminen ja kansainvälisten standardien yhä suurempi merkitys huomioon ottaen komitean olisi myös edistettävä vuoropuhelua ja yhteistyötä yhteisön ulkopuolisten valvontaviranomaisten kanssa.

               (22)

               Komitean vastuu yhteisön toimielimiin nähden on erittäin tärkeää, ja sen pitäisi olla tarkkaan määritelty ja vakiintunut, tarkastajien riippumattomuutta kuitenkin kunnioittaen.

               (23)

               Komitean olisi laadittava oma työjärjestyksensä, kunnioitettava täysin toimielinten oikeuksia ja otettava huomioon perustamissopimuksessa määrätty toimielinten välinen tasapaino. Komitean toimintakehyksen vahvistaminen edellyttää myös työskentelymenetelmien parantamista. Jos komiteassa ei päästä yhteisymmärrykseen, päätökset olisi tehtävä määräenemmistöllä perustamissopimuksessa vahvistettujen sääntöjen mukaisesti.

               (24)

               Oikeusvarmuuteen ja selkeyteen liittyvistä syistä päätös 2001/527/EY olisi kumottava,

         ON PÄÄTTÄNYT SEURAAVAA:
   1 artikla
   Perustetaan yhteisöön riippumaton arvopapereiden neuvoa-antava ryhmä, jonka nimi on Euroopan arvopaperimarkkinavalvojien komitea, jäljempänä ’komitea’.
   2 artikla
   Komitean tehtävänä on neuvoa joko omasta aloitteestaan tai komission pyynnöstä komissiota erityisesti arvopaperialan, mukaan lukien arvopapereihin kohdistuvaa yhteistä sijoitustoimintaa harjoittavat yritykset (yhteissijoitusyritykset), täytäntöönpanotoimenpiteitä koskevien ehdotusten valmistelussa.
   Kysyessään komitean neuvoa komissio voi asettaa määräajan, johon mennessä komitean on annettava lausuntonsa. Määräaika vahvistetaan asian kiireellisyyden perusteella.
   3 artikla
   Komitea täyttää sille asetetut tehtävät ja pyrkii myös edistämään yhteisön lainsäädännön yhdenmukaista täytäntöönpanoa antamalla ohjeita, suosituksia ja normeja.
   4 artikla
   1.   Komitea lujittaa kansallisten valvontaviranomaisten välistä yhteistyötä arvopaperialalla ja edistää jäsenvaltioiden valvontakäytänteiden ja lähestymistapojen lähentymistä yhteisössä. Tätä varten sillä on muun muassa seuraavat tehtävät:

               a)

               sovitella tai helpottaa sovittelua valvontaviranomaisten välillä asiaa koskevassa lainsäädännössä määritellyissä tapauksissa tai valvontaviranomaisen pyynnöstä;

               b)

               antaa lausuntoja valvontaviranomaisille asiaa koskevassa lainsäädännössä määritellyissä tapauksissa tai näiden pyynnöstä;

               c)

               edistää valvontaviranomaisten kahdenvälistä ja monenvälistä tehokasta tietojenvaihtoa noudattaen sovellettavia luottamuksellisuutta koskevia säännöksiä;

               d)

               helpottaa valvontaviranomaisten tehtävänjakoa erityisesti määrittelemällä siirrettäväksi sopivat tehtävät ja edistämällä parhaita käytänteitä;

               e)

               varmistaa valvontakollegioiden tehokas ja johdonmukainen toiminta erityisesti laatimalla suuntaviivoja kollegioiden operatiivista toimintaa varten, valvomalla eri kollegioiden käytänteiden yhtenäisyyttä ja jakamalla parhaita käytänteitä;

               f)

               edistää yhteisten korkealaatuisten standardien laatimista valvontaa koskeville kertomuksille;

               g)

               valvoa antamiensa ohjeiden, suositusten ja normien käytännön soveltamista.

         2.   Komitea tarkastelee jäsenvaltioiden valvontakäytänteitä ja arvioi säännöllisesti niiden lähentymistä. Komitea raportoi vuosittain saavutetusta edistyksestä ja yksilöi jäljellä olevat esteet.
   3.   Komitea laatii uusia käytännön työvälineitä yhteisten valvontakäytänteiden lähentämiseen.
   5 artikla
   1.   Komissio seuraa ja arvioi arvopaperialan kehitystä ja tarvittaessa tiedottaa siihen liittyvistä näkökohdista Euroopan pankkivalvontaviranomaisten komitealle, Euroopan vakuutus- ja työeläkevalvontaviranomaisten komitealle sekä komissiolle. Komitea huolehtii siitä, että jäsenvaltioiden valtiovarainministeriöt ja kansalliset keskuspankit saavat tietoa mahdollisista tai lähestyvistä ongelmista.
   2.   Komitea toimittaa komissiolle vähintään kahdesti vuodessa arvioinnit mikrotason vakavaraisuusvalvonnan kehityssuuntauksista, mahdollisista riskeistä sekä arvopaperialan haavoittuvuudesta.
   Komitea esittää arvioinneissa merkittävimpien riski- ja haavoittuvuustekijöiden luokittelun, arvioi missä määrin tällaiset riski- ja haavoittuvuustekijät uhkaavat rahoitusalan vakautta ja ehdottaa tarvittaessa ennalta ehkäiseviä tai korjaavia toimia.
   Arvioinneista tiedotetaan neuvostolle.
   3.   Komitealla on oltava käytössään menettelyt, joilla varmistetaan, että valvontaviranomaiset voivat toimia nopeasti tilanteen vaatimalla tavalla. Tarvittaessa komitea avustaa yhteisön valvontaviranomaisia yhteisen arvioinnin laatimisessa sellaisista riski- ja haavoittuvuustekijöistä, joilla saattaa olla kielteisiä vaikutuksia yhteisön rahoitusjärjestelmän vakauteen.
   4.   Komitea varmistaa Euroopan pankkivalvontaviranomaisten komitean, Euroopan vakuutus- ja työeläkevalvontaviranomaisten komitean sekä Euroopan keskuspankkijärjestelmän pankkivalvontakomitean kanssa tehtävällä tiiviillä yhteistyöllä, että eri alojen kehityssuuntaukset sekä riski- ja haavoittuvuustekijät otetaan asiaankuuluvalla tavalla huomioon.
   6 artikla
   1.   Komitea edistää yhteisten valvontakäytänteiden kehittämistä arvopaperialalla ja muilla aloilla tiiviissä yhteistyössä Euroopan pankkivalvontaviranomaisten komitean ja Euroopan vakuutus- ja työeläkevalvontaviranomaisten komitean kanssa.
   2.   Komitea laatii tätä varten alakohtaisia ja monialaisia koulutusohjelmia, helpottaa henkilöstövaihtoa ja kannustaa toimivaltaisia viranomaisia hyödyntämään paremmin henkilöstön väliaikaista siirtoa koskevia järjestelyjä, yhteisiä tutkimusryhmiä ja valvontakäyntejä sekä muita olemassa olevia työvälineitä.
   3.   Komitea kehittää tarvittaessa uusia välineitä yhteisten valvontakäytänteiden edistämiseksi.
   4.   Komitea lujittaa yhteistyötä kolmansien maiden valvontaviranomaisten kanssa erityisesti kehottamalla näitä osallistumaan yhteisiin koulutusohjelmiin.
   7 artikla
   1.   Komitean jäsenet ovat arvopaperialan, mukaan lukien yhteissijoitusyritykset, kansallisten toimivaltaisten viranomaisten korkean tason edustajia. Kukin jäsenvaltio nimeää arvopaperialan toimivaltaisen viranomaisen korkean tason edustajan, joka osallistuu komitean kokouksiin.
   2.   Komissio on läsnä komitean kokouksissa ja nimeää korkean tason edustajan osallistumaan sen keskusteluihin.
   3.   Komitea valitsee keskuudestaan puheenjohtajan.
   4.   Komitea voi kutsua kokouksiinsa asiantuntijoita ja tarkkailijoita.
   8 artikla
   1.   Komitean jäsenet eivät saa ilmaista tietoja, joita koskee salassapitovelvollisuus. Kaikkien keskusteluihin osallistuvien on noudatettava sovellettavia salassapitoa koskevia sääntöjä.
   2.   Kun jotakin esityslistan kohtaa koskevassa keskustelussa vaihdetaan luottamuksellisia tietoja valvonnanalaisesta laitoksesta, keskusteluun osallistuminen voidaan rajoittaa valvontaan suoraan osallistuviin jäseniin.
   9 artikla
   1.   Komitea antaa komissiolle säännöllisesti tietoa toimintansa tuloksista. Se on säännöllisesti yhteydessä komission päätöksellä 2001/528/EY (7) perustettuun Euroopan arvopaperikomiteaan sekä Euroopan parlamentin toimivaltaiseen komiteaan.
   2.   Komitea varmistaa rahoituspalvelualoilla tehtävän monialaisen työn johdonmukaisuuden tekemällä säännöllistä ja tiivistä yhteistyötä Euroopan pankkivalvontaviranomaisten komitean sekä Euroopan vakuutus- ja työeläkevalvontaviranomaisten komitean kanssa.
   3.   Komitean puheenjohtaja tapaa Euroopan pankkivalvontaviranomaisten komitean ja Euroopan vakuutus- ja työeläkevalvontaviranomaisten komitean puheenjohtajat vähintään kerran kuussa.
   10 artikla
   Komitea voi perustaa työryhmiä. Komissio kutsutaan työryhmien kokouksiin tarkkailijaksi.
   11 artikla
   Komitea voi osallistua rahoitusalan ryhmittymiä käsittelevään sekakomiteaan.
   12 artikla
   Ennen kuin komitea antaa lausuntonsa komissiolle, komitea kuulee laajasti, avoimella ja läpinäkyvällä tavalla ja varhaisessa vaiheessa markkinatoimijoita, kuluttajia ja loppukäyttäjiä. Komitea julkistaa kuulemistensa tulokset, ellei vastaaja toisin pyydä.
   13 artikla
   Komitea laatii vuotuisen työohjelman ja toimittaa sen neuvostolle, Euroopan parlamentille ja komissiolle kunkin vuoden lokakuun loppuun mennessä. Komitea tiedottaa säännöllisesti ja vähintään kerran vuodessa neuvostolle, Euroopan parlamentille ja komissiolle työohjelmassa määriteltyjen toimien toteutumisesta.
   14 artikla
   Komitea tekee päätöksensä yksimielisesti. Jos yksimielisyyteen ei päästä, päätökset on tehtävä määräenemmistöllä. Komitean jäsenten edustajien äänet painotetaan perustamissopimuksen 205 artiklan 2 ja 4 kohdan mukaisesti samalla tavalla kuin jäsenvaltioiden äänet.
   Jos komitean jäsen ei noudata komitean sopimia ohjeita, suosituksia, normeja ja muita komitean toimenpiteitä, hänen on perusteltava valintansa.
   15 artikla
   Komitea hyväksyy oman työjärjestyksensä ja vahvistaa omat toimintajärjestelynsä.
   Työjärjestyksen muutoksia sekä komitean jäsenten valitsemista ja irtisanomista koskevien päätösten osalta työjärjestykseen voi sisältyä päätöksentekomenettelyjä, jotka poikkeavat 14 artiklassa säädetystä menettelystä.
   16 artikla
   Kumotaan päätös 2001/527/EY.
   17 artikla
   Tätä päätöstä noudatetaan päivästä, jona se julkaistaan Euroopan unionin virallisessa lehdessä.

      Tehty Brysselissä 23 päivänä tammikuuta 2009.

            Komission puolesta

         Charlie McCREEVY

            Komission jäsen

      (1)  EYVL L 191, 13.7.2001, s. 43.

      (2)  EUVL L 79, 24.3.2005, s. 9.

      (3)  KOM(2007) 727 lopullinen.

      (4)  Neuvoston päätelmät 15698/07, 4.12.2007.

      (5)  Neuvoston päätelmät 7652/1/08 Rev. 1.

      (6)  Neuvoston päätelmät 8515/3/08 Rev. 3.

      (7)  EYVL L 191, 13.7.2001, s. 45.


title: 2012/571/EU: Euroopan parlamentin päätös, 10. toukokuuta 2012 , Euroopan lentoturvallisuusviraston varainhoitovuoden 2010 tilien päättämisestä

text:
               17.10.2012

               FI

               Euroopan unionin virallinen lehti

               L 286/183

         EUROOPAN PARLAMENTIN PÄÄTÖS,
   10. toukokuuta 2012,
   Euroopan lentoturvallisuusviraston varainhoitovuoden 2010 tilien päättämisestä
   (2012/571/EU)
   EUROOPAN PARLAMENTTI, joka

               —

               ottaa huomioon Euroopan lentoturvallisuusviraston lopullisen tilinpäätöksen varainhoitovuodelta 2010,

               —

               ottaa huomioon tilintarkastustuomioistuimen kertomuksen Euroopan lentoturvallisuusviraston tilinpäätöksestä varainhoitovuodelta 2010 sekä viraston vastaukset (1),

               —

               ottaa huomioon neuvoston 21. helmikuuta 2012 antaman suosituksen (06083/2012 – C7-0051/2012),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta 20 päivänä helmikuuta 2008 annetun Euroopan parlamentin ja neuvoston asetuksen (EY) N:o 216/2008 (3) ja erityisesti sen 60 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön sekä liikenne- ja matkailuvaliokunnan lausunnon (A7-0124/2012),

               1.

               hyväksyy Euroopan lentoturvallisuusviraston varainhoitovuoden 2010 tilien päättämisen;

               2.

               kehottaa puhemiestä välittämään tämän päätöksen Euroopan lentoturvallisuusviraston pääjohtajalle, neuvostolle, komissiolle ja tilintarkastustuomioistuimelle sekä huolehtimaan sen julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 366, 15.12.2011, s. 21.

      (2)  EYVL L 248, 16.9.2002, s. 1.

      (3)  EUVL L 79, 19.3.2008, s. 1.

      (4)  EYVL L 357, 31.12.2002, s. 72.


title: Komission päätös, annettu 23 päivänä toukokuuta 2017, Liberian tasavallalle annettavasta ilmoituksesta, jonka mukaan se mahdollisesti todetaan laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi

text:
               30.5.2017

               FI

               Euroopan unionin virallinen lehti

               C 169/11

         KOMISSION PÄÄTÖS,
   annettu 23 päivänä toukokuuta 2017,
   Liberian tasavallalle annettavasta ilmoituksesta, jonka mukaan se mahdollisesti todetaan laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi
   (2017/C 169/12)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta 29 päivänä syyskuuta 2008 annetun neuvoston asetuksen (EY) N:o 1005/2008 (1) ja erityisesti sen 32 artiklan,
   sekä katsoo seuraavaa:
   1.   JOHDANTO

               (1)

               Asetuksessa (EY) N:o 1005/2008, jäljempänä ’LIS-asetus’, perustetaan laittoman, ilmoittamattoman ja sääntelemättömän kalastuksen, jäljempänä LIS-kalastus, ehkäisemistä, estämistä ja poistamista koskeva unionin järjestelmä.

               (2)

               LIS-asetuksen VI luvussa säädetään menettelystä yhteistyöhön osallistumattomien kolmansien maiden yksilöimiseksi, toimenpiteistä kyseisiin maihin nähden, kyseisiä maita koskevan luettelon laatimisesta, luettelosta poistamisesta, luettelon julkisuudesta sekä kiireellisistä toimenpiteistä.

               (3)

               LIS-asetuksen 31 artiklan mukaan komission tehtävänä on yksilöidä ne kolmannet maat, joiden se ei katso osallistuvan LIS-kalastuksen torjuntaa koskevaan yhteistyöhön. Kolmas maa olisi todettava yhteistyöhön osallistumattomaksi, jos se laiminlyö sille lippu-, satama-, rannikko- tai markkinavaltiona kansainvälisen oikeuden mukaan kuuluvat LIS-kalastuksen ehkäisemistä, estämistä ja poistamista koskevat velvoitteet.

               (4)

               Ennen kolmansien maiden yksilöimistä LIS-asetuksen 31 artiklan mukaisiksi yhteistyöhön osallistumattomiksi maiksi komission on ensin ilmoitettava kolmannelle maalle siitä mahdollisuudesta, että se voidaan mainitun asetuksen 32 artiklan mukaisesti todeta yhteistyöhön osallistumattomaksi kolmanneksi maaksi. Tällainen ilmoitus on luonteeltaan alustava. Ilmoituksen on perustuttava LIS-asetuksen 31 artiklassa säädettyihin arviointiperusteisiin. Komission olisi otettava huomioon asianomaisten kolmansien maiden suhteen myös kaikki LIS-asetuksen 32 artiklassa säädetyt toimenpiteet. Komission on liitettävä ilmoitukseen erityisesti tiedot tällaisen toteamisen perusteena olevista olennaisista tosiseikoista ja huomioista sekä kyseisten maiden mahdollisuudesta vastata ja esittää todisteita toteamisen kiistämiseksi tai, tapauksen mukaan, tilanteen parantamiseksi laaditusta toimintasuunnitelmasta ja tilanteen korjaamiseksi toteutetuista toimenpiteistä. Komission on annettava asianomaisille kolmansille maille riittävästi aikaa vastata ilmoitukseen sekä kohtuullinen aika tilanteen korjaamiseen.

               (5)

               Yhteistyöhön osallistumattomaksi kolmanneksi maaksi toteamisen LIS-asetuksen 31 artiklan mukaisesti olisi perustuttava kaikkien mainitun asetuksen 31 artiklan 2 kohdassa säädettyjen tietojen tarkasteluun.

               (6)

               LIS-asetuksen 33 artiklan mukaisesti neuvoston tehtävänä on laatia luettelo yhteistyöhön osallistumattomista kolmansista maista. Kyseisiin maihin sovelletaan muun muassa LIS-asetuksen 38 artiklassa säädettyjä toimenpiteitä.

               (7)

               LIS-asetuksen 20 artiklan 1 kohdan mukaan kolmansien maiden lippuvaltiona varmentamat saalistodistukset hyväksytään sillä edellytyksellä, että maat ilmoittavat komissiolle järjestelyistään niiden lakien ja asetusten sekä säilyttämis- ja hoitotoimenpiteiden soveltamiseksi, valvomiseksi ja täytäntöönpanemiseksi, joita kyseisten kolmansien maiden kalastusalusten on noudatettava.

               (8)

               LIS-asetuksen 20 artiklan 4 kohdan mukaan komissio tekee hallinnollista yhteistyötä kolmansien maiden kanssa aloilla, jotka liittyvät kyseisen asetuksen täytäntöönpanoon.

         2.   MENETTELY LIBERIAN TASAVALLAN SUHTEEN

               (9)

               Liberian tasavalta, jäljempänä ’Liberia’, ei ole lippuvaltiona toimittanut LIS-asetuksen 20 artiklan mukaista ilmoitusta komissiolle.

               (10)

               Komissio teki 5 päivästä helmikuuta 2014 alkaen tähän päivään asti hallinnollista yhteistyötä tarkastuskäynnin Liberian viranomaisten kanssa LIS-asetuksen 20 artiklan 4 kohdassa tarkoitetun hallinnollisen yhteistyön puitteissa. Yhteistyöhön kuului kysymyksiä, jotka liittyivät lakien ja asetusten sekä säilyttämis- ja hoitotoimenpiteiden soveltamiseen, valvomiseen ja täytäntöönpanoon Liberian toimesta. Siihen sisältyi suullisten ja kirjallisten huomautusten vaihtoa sekä 19–23 päivänä lokakuuta 2015 tehty tarkastuskäynti Liberiaan, jonka aikana komissio hankki ja todensi kaikki tarpeellisiksi katsotut tiedot, jotka liittyivät Liberian toteuttamiin toimenpiteisiin LIS-kalastuksen torjuntaa koskevien velvoitteidensa täyttämiseksi.

               (11)

               Liberia on sopimuspuoli Kansainvälisessä Atlantin tonnikalojen suojelukomissiossa (ICCAT), Intian valtameren tonnikalakomission (IOTC), Koillis-Atlantin kalastuskomission (NEAFC) ja Eteläisen Tyynenmeren alueellisen kalastusjärjestön (SPRFMO) yhteistyötä tekevä muu kuin sopimuspuoli sekä Länsi- ja Keski-Tyynenmeren kalastuskomission (WCPFC) ja Amerikan trooppisten tonnikalojen suojelukomission (IATTC) yhteistyötä tekevä ulkojäsen. Liberia on ratifioinut Yhdistyneiden kansakuntien merioikeusyleissopimuksen (UNCLOS) ja Yhdistyneiden kansakuntien kalakantasopimuksen (UNFSA) (2).

               (12)

               Arvioidakseen, miten Liberia on täyttänyt johdanto-osan (11) kappaleessa tarkoitetuissa kansainvälisissä sopimuksissa määrätyt sekä alueellisissa kalastuksenhoitojärjestöissä vahvistetut kansainväliset velvoitteensa lippu-, satama-, rannikko- tai markkinavaltiona, komissio hankki, kokosi ja analysoi kaikki sitä varten tarvittavat tiedot.

         3.   LIBERIAN TOTEAMINEN MAHDOLLISESTI YHTEISTYÖHÖN OSALLISTUMATTOMAKSI KOLMANNEKSI MAAKSI

               (13)

               Komissio analysoi LIS-asetuksen 31 artiklan 3 kohdan mukaisesti Liberian velvoitteita lippu-, satama-, rannikko- tai markkinavaltiona. Tarkastelua varten komissio otti huomioon LIS-asetuksen 31 artiklan 4–7 kohdassa luetellut arviointiperusteet.

         3.1   LIS-kalastuksen toistuvuuden ja LIS-kauppavirtojen suhteen toteutetut toimenpiteet (LIS-asetuksen 31 artiklan 4 kohta)

               (14)

               Liberian kansallisessa kalastusalan oikeudellisessa kehyksessä, jäljempänä ’vuoden 2010 kalastusasetukset’, kalastusaluksiksi määritellään ”kaikki alukset, joita käytetään kalastukseen tai siihen liittyviin toimintoihin”. Vuoden 2010 kalastusasetusten soveltamisala kattaa kaiken kalastus- ja siihen liittyvän toiminnan Liberian lainkäyttövaltaan kuuluvilla vesillä sekä kaikkien liberialaisten alusten ja Liberian kansalaisten toiminnan kaikilla Liberian lainkäyttövallan ulkopuolisilla alueilla siltä osin, kuin se ei ole ristiriidassa minkään muun valtion lainkäyttövallan kanssa.

               (15)

               Vaikka Liberian kansallisesta alusrekisteristä vastaava kansallinen viranomainen kuuleekin kalastusviranomaisia Liberian kansallisilla vesillä toimivien uusien kalastusalusten rekisteröinnistä, kansainvälisestä alusrekisteristä vastaava yksikkö (Liberian merenkulkuviranomainen) (3) ei kuule kansallisia kalastusviranomaisia (4) ennen Liberian talousvyöhykkeen ulkopuolella toimivien alusten rekisteröintiä. Tämä estää kattavan luettelon laatimisen kaikista Liberian lipun alla purjehtivista kalastusaluksista. Vaikuttaa siltä, ettei kansallisella kalastusviranomaisella ole mitään tietoja Liberian talousvyöhykkeen ulkopuolella toimivista liberialaisista kalastusaluksista. Voidaan katsoa, että ilmeinen yhteistyön puute Liberian merenkulkuviranomaisen ja kansallisten kalastusviranomaisten välillä vähentää Liberian kykyä seurata laivastonsa kokoa ja toimia, minkä vuoksi laittomien toimijoiden saattaa olla mahdollista käyttää Liberian lippua ilman asianmukaista valvontaa.

               (16)

               Komissio totesi, että yli sata Liberian lipun alla purjehtivaa kalastusalusta toimii Liberian talousvyöhykkeen ulkopuolella ilman asianomaisilta Liberian viranomaisilta saatua lupaa. Liberian kalastusviranomaiset myönsivät, että vaikka Liberian merenkulkuviranomainen seuraakin Liberian lipun alla purjehtivia kansainvälisiä aluksia, maan kalastusviranomaiset eivät seuraa, valvo eivätkä tarkkaile sen talousvyöhykkeen ulkopuolella toimivia kalastusaluksia. Ne eivät ilmoita niiden maantieteellistä sijaintia Liberian kalastuksenseurantakeskukselle eivätkä jaa saalis-, purku- tai jälleenlaivaustietoja Liberian kalastusviranomaisille.

               (17)

               Komissio tarkasteli LIS-asetuksen 31 artiklan 4 kohdan b alakohdan mukaisesti toimenpiteitä, joita Liberia on toteuttanut estääkseen LIS-kalastuksesta peräisin olevien kalastustuotteiden pääsyn markkinoilleen.

               (18)

               Liberian viranomaiset eivät valvo mitenkään Liberian talousvyöhykkeen ulkopuolella toimivia Liberian aluksia. Kyseiset alukset eivät raportoi toiminnastaan, purkamisistaan ja jälleenlaivauksistaan eivätkä toimita niistä mitään tietoja Liberian viranomaisille. Sen vuoksi on epätodennäköistä, että näistä aluksista peräisin olevan kalan ja kalatuotteiden jäljittäminen voidaan taata.

               (19)

               Johdanto-osan 15–(17) kappaleessa kuvattu Liberian toiminta ei ole sopusoinnussa YK:n merioikeusyleissopimuksen 94 artiklan 1 ja 2 kohdan kanssa, joiden mukaan jokaisen valtion tulee tehokkaasti käyttää lainkäyttö- ja valvontavaltaansa sen lipun alla purjehtiviin aluksiin nähden. Se ei ole sopusoinnussa myöskään Yhdistyneiden Kansakuntien elintarvike- ja maatalousjärjestö FAO:n laittoman, ilmoittamattoman ja sääntelemättömän kalastuksen ehkäisemisestä, vastustamista ja poistamista koskevan kansainvälisen toimintasuunnitelman (kansainvälinen LIS-toimintasuunnitelma) (5) 24 kohdan kanssa, jossa velvoitetaan järjestämään kalastusta koskeva kattava ja tehokas valvonta, eikä kansainvälisen LIS-toimintasuunnitelman 35 kohdan kanssa, jonka mukaan lippuvaltion olisi huolehdittava siitä, että se voi täyttää tehtävänsä varmistaa ennen aluksen rekisteröintiä, että alus ei harjoita LIS-kalastusta. Lisäksi se on vastoin kansainvälisen LIS-toimintasuunnitelman 36 kohtaa, jonka mukaan lippuvaltioiden olisi vältettävä ottamasta lippunsa alle sellaisia aluksia, joilla on todettu vaatimustenvastaisuuksia, sekä vastoin kansainvälisen LIS-toimintasuunnitelman 42 kohtaa, jonka mukaan jokaisen valtion on pidettävä alusrekisteriä, joka sisältää sen lipun alla purjehtivien alusten nimet ja tiedot. Se ei myöskään vastaa kansainvälisen LIS-toimintasuunnitelman 71 kohtaa, jossa valtioita neuvotaan kalan ja kalatuotteiden jäljittämisen varmistamiseksi toteuttamaan toimia markkinoidensa läpinäkyvyyden parantamiseksi. Lisäksi Liberia on jättänyt noudattamatta FAO:n vastuullisen kalastuksen toimintaohjeen (FAO:n toimintaohjeet) 11 artiklaa, jossa vahvistetaan pyynnin jälkeistä käsittelyä ja vastuullista kansainvälistä kauppaa koskevat hyvät käytänteet.

               (20)

               Tässä jaksossa selitetyt näkökohdat, kaikki komission kokoamat tietoelementit ja kyseisen maan antamat ilmoitukset huomioon ottaen voidaan LIS-asetuksen 31 artiklan 3 kohdan ja 4 kohdan a ja b alakohdan nojalla todeta, että Liberia on laiminlyönyt sille lippu-, satama-, rannikko- ja markkinavaltiona kansainvälisen oikeuden mukaan LIS-aluksiin ja sen lipun alla purjehtivien kalastusalusten tai sen kansalaisten harjoittamaan LIS-kalastukseen kuuluvat tehtävät sekä velvoitteensa estää LIS-kalastuksesta peräisin olevien kalastustuotteiden pääsy markkinoilleen.

         3.2   Yhteistyön ja täytäntöönpanon laiminlyönti (LIS-asetuksen 31 artiklan 5 kohta)

               (21)

               Vaikka Liberian kalastusviranomaiset toimivat yleensä yhteistyössä komission kanssa ja vastasivat tietopyyntöihin ja antoivat palautetta, niiden valmiudet vastata tiettyihin pyyntöihin olivat rajalliset kansainvälistä alusrekisteriä koskevan tilanteen vuoksi ja siksi, että Liberian merenkulkuviranomaisen ja kansallisten kalastusviranomaisten välinen yhteistyö oli puutteellista, kuten 3.1 jaksossa esitetään.

               (22)

               Liberia on merkittävä lippuvaltio, joka operoi maailman toiseksi suurinta kansainvälistä rekisteriä ja houkuttelee sellaisia kolmansien maiden aluksia, joilla ei ole suoraa yhteyttä kyseiseen maahan. Kuten johdanto-osan (16) kappaleessa selitetään, näitä aluksia toimii Liberian talousvyöhykkeen ulkopuolella, aavalla merellä ja kolmansien maiden vesillä. Liberia on myös kuuden kansainvälisen kalastuksenhoitojärjestön jäsen tai sopimuspuoli, ja se toimii yhteistyössä muiden maiden kanssa subregionaalisella tasolla Guineanlahden läntisten keskiosien kalastuskomitean (FCWC) puitteissa. Komissio totesi kuitenkin, etteivät Liberian kalastusviranomaiset vaikuta tekevän yhteistyötä tai kykenevän yhteistyöhön kolmansien maiden kanssa kaikilla alueilla, joilla Liberian kalastusalukset toimivat, itäistä Atlanttia lukuun ottamatta. Tämä ilmeinen yhteistyön puute jatkuu, huolimatta siitä, että Liberia on kuuden kansainvälisen kalastuksenhoitojärjestön jäsen tai sopimuspuoli, ja se saattaa johtua siitä, ettei Liberian kalastusviranomaisilla vaikuta olevan tietoja kansallisen talousvyöhykkeen ulkopuolella ja Kansainvälisen Atlantin tonnikalojen suojelukomission vastuulla olevalla alueella toimivista Liberian lipun alla purjehtivista aluksista, mikä johtuu hallinnon sisäisen koordinoinnin puuttumisesta Liberian merenkulkuviranomaisen rekisteröimien alusten suhteen.

               (23)

               Vuoden 2010 kalastusasetukset ovat vanhentuneet, ja niitä on tarpeen tarkistaa, jotta varmistetaan yhdenmukaisuus kansallisen lainsäädännön sekä kansainvälisesti ja alueellisesti sovellettavien sääntöjen välillä. Vuoden 2010 kalastusasetuksissa vahvistettuun kalastustoiminnan määritelmään kuuluu kalojen etsiminen, pyydystäminen, ylösnostaminen ja kerääminen sekä näitä toimintoja tukeva toiminta, mukaan lukien ilma-alusten käyttö. Kalastusalusten määritelmä sisältää myös kalastukseen liittyvää toimintaa harjoittavat alukset. Kalastukseen liittyvään toimintaan kuuluvat jälleenlaivaus, varastointi, jalostus, kuljetus ja kalastusalusten tankkaus ja varustelu. Seuraamusjärjestelmä on luokiteltu rikkomuksen vakavuuden mukaan, ja se näkyy kustakin rikkomustyypistä langetetun sakon määrässä; lisäksi seuraamukset voivat olla kansainvälisten velvoitteiden mukaisesti varoittavia ja oikeasuhtaisia. Näissä säännöissä ei kuitenkaan nimenomaisesti määritellä LIS-kalastustoimintaa eikä vakavia rikkomuksia, sellaisina kuin ne on määritelty kansainvälisessä oikeudessa.

               (24)

               Liberian kansallinen kalastusvirasto vastaa kalastuksenseurantakeskuksen (FMC) toiminnasta kalastuksen seuranta-, valvonta- ja tarkkailuvelvoitteiden noudattamiseksi. FMC:llä on tarvittavat välineet seuranta-, valvonta- ja tarkkailutehtävien hoitamiseksi. FMC seuraa kuitenkin ainoastaan aluksia, joilla on lupa toimia kansallisella talousvyöhykkeellä; se ei seuraa aavalla merellä tai kolmansien maiden vesillä toimivia Liberian lipun alla purjehtivia aluksia. Lisäksi rahoituksen rajallisuus rajoittaa tiettyjä seuranta-, valvonta- ja tarkkailutehtäviä erityisesti ilmavalvonnan osalta. Tämä haittaa Liberian mahdollisuuksia varmistaa lippunsa alla purjehtivien kalastusalusten harjoittaman kalastuksen tehokas ja kattava seuranta-, valvonta- ja tarkkailujärjestelmä. Sen vuoksi vaikuttaa siltä, ettei Liberialla ole käytettävissä tai se ei pysty myöntämään riittäviä resursseja LIS-kalastuksen torjumiseksi.

               (25)

               Liberian oikeudellinen kehys ja täytäntöönpanotoimenpiteet eivät vaikuta olevan YK:n merioikeusyleissopimuksen 61, 62 ja 117–119 artiklan mukaisia. Johdanto-osan (20)–(23) kappaleessa kuvaillut seikat osoittavat, ettei Liberia täytä YK:n merioikeusyleissopimuksen 94 artiklan edellytyksiä, joiden mukaan lippuvaltion tulee harjoittaa sisäisen lainsäädäntönsä mukaista lainkäyttövaltaa jokaiseen lippunsa alla purjehtivaan alukseen, sen päällikköön, muuhun päällystöön ja miehistöön nähden, ja ne ovat myös Yhdistyneiden kansakuntien kalakantasopimuksen (UNFSA) 8 artiklan 3 kohdan vastaisia, jossa määritellään toimenpiteet, jotka valtion on toteutettava lippunsa alla purjehtivien alusten suhteen. Liberia näyttää myös jättäneen ottamatta huomioon LIS-toimintasuunnitelman 24 kohdan suositukset, joissa lippuvaltioita neuvotaan varmistamaan pyytämisestä purkamispaikkaan ja aina lopulliseen määräpaikkaan saakka kattava ja tehokas kalastuksen seuranta, valvonta ja tarkkailu, johon kuuluu muun muassa alusten seurantajärjestelmän (VMS) käyttö kalastusaluksilla asiaa koskevien kansallisten, alueellisten ja kansainvälisten standardien mukaisesti.

               (26)

               Tässä jaksossa esitetyt näkökohdat huomioon ottaen voidaan kaikkien komission keräämien tietoelementtien ja kaikkien Liberian antamien ilmoitusten perusteella todeta LIS-asetuksen 31 artiklan 3 ja 5 kohdan nojalla, että Liberia on laiminlyönyt sille kansainvälisen oikeuden mukaan kuuluvat yhteistyötä ja täytäntöönpanoa koskevat velvoitteet.

         3.3   Kansainvälisten sääntöjen täytäntöönpanon laiminlyönti (LIS-asetuksen 31 artiklan 6 kohta)

               (27)

               Komissio analysoi kaikkia merkityksellisiksi katsottuja tietoja, jotka liittyvät Liberian asemaan UNCLOS:in, UNFSA:n ja IATTC:n sopimuspuolena, yhteistyötä tekevänä muuna kuin sopimuspuolena NEAFC:ssä, SPRFMO:ssa ja IOTC:ssä sekä WCPFC:n ia IATTC:n yhteistyötä tekevänä ulkojäsenenä.

               (28)

               Vuosien 2014 ja 2016 välisenä aikana Liberiasta tuli yhteistyötä tekevä sopimuspuoli, yhteistyötä tekevä muu kuin sopimuspuoli tai yhteistyötä tekevä ulkojäsen kuudessa alueellisessa kalastuksenhoitojärjestössä (6). Monroviaan 19–23 päivänä lokakuuta 2015 tehdyn arviointimatkan aikana osoittautui kuitenkin, että Liberian merenkulkuviranomainen oli toteuttanut toimet maan liittymiseksi kaikkiin kyseisiin alueellisiin kalastuksenhoitojärjestöihin, ICCAT:ia lukuun ottamatta, kansallisia kalastusviranomaisia kuulematta. Kansalliset kalastusviranomaiset vastasivat liittymisestä ICCAT:iin. Tämä tilanne saattaa vaarantaa Liberian mahdollisuuden täyttää sen sitoumuksista johtuvat velvoitteet näissä alueellisissa kalastuksenhoitojärjestöissä, ja sen seurauksena raportointi on myöhästynyt (ICCAT) tai raportointia ei ole tapahtunut lainkaan (SPRFMO), mikä on kyseisten kalastuksenhoitojärjestöjen sääntöjen mukaisesti Liberialle kuuluvien velvoitteiden vastaista.

               (29)

               Liberia on ratifioinut kaksi kalastuksenhoitoon liittyvää kansainvälistä oikeudellista välinettä. Ne ovat UNCLOS ja UNFSA. Liberian toiminta kansainvälisten välineiden täytäntöönpanossa ei ole kansainvälisen LIS-toimintasuunnitelman 11 kohdan suositusten mukaista. Niissä valtioita kannustetaan ensisijaisesti ratifioimaan tai hyväksymään YK:n merioikeusyleissopimus ja YK:n kalakantasopimus UNFSA mutta myös aavan meren kalastusalusten kansainvälisten suojelu- ja hoitotoimenpiteiden noudattamisen edistämisestä tehty FAO:n sopimus taikka liittymään niihin. Lisäksi toiminta on vastoin kansainvälisen LIS-toimintasuunnitelman 14 kohtaa, jonka mukaan valtioiden olisi pantava toimintaohjeet ja niihin liittyvät kansainväliset toimintasuunnitelmat täysimääräisesti ja tehokkaasti täytäntöön.

               (30)

               Liberia ei ole ratifioinut FAO:n vuoden 2009 satamavaltion toimenpiteitä koskevaa sopimusta (PSMA). Vaikka kalastustuotteiden suora aluksesta purkaminen ei olekaan nykyisin kovin yleistä Liberiassa, sitä tapahtuu jonkin verran, ja Liberia on kehittämässä kansainvälisen hankkeen puitteissa purkamislaitteistoja. Sen jälkeen sen on kyettävä täyttämään velvoitteensa satamavaltiona.

               (31)

               Liberia ei ole vastoin kansainvälisen LIS-toimintasuunnitelman 25–27 kohdassa esitettyjä suosituksia laatinut kansallista toimintasuunnitelmaa LIS-kalastuksen torjumiseksi.

               (32)

               Liberian viranomaiset selittivät myös komissiolle 24 päivänä maaliskuuta 2015 pidetyssä arviointikokouksessa, että Liberian kansainvälistä rekisteriä hallinnoi Liberian ulkopuolella sijaitseva yksityinen yritys. Kokouksessa ja sitä seuranneissa keskusteluissa Liberia ei pystynyt osoittamaan, millä tavoin se varmistaa, että sen lipun alla purjehtivat alukset ovat tosiasiallisesti sidoksissa Liberiaan. Tämä on vastoin YK:n merioikeusyleissopimuksen 91 artiklaa, jonka mukaan lippuvaltion ja sen alusten on oltava tosiasiallisesti sidoksissa keskenään.

               (33)

               Tässä jaksossa selitetyt näkökohdat, kaikki komission kokoamat tietoelementit ja kyseisen maan antamat ilmoitukset huomioon ottaen voidaan LIS-asetuksen 31 artiklan 3 ja 6 kohdan nojalla todeta, että Liberia on laiminlyönyt sille kansainvälisen oikeuden mukaan kuuluvat kansainvälisiin sääntöihin, asetuksiin sekä säilyttämis- ja hoitotoimenpiteisiin liittyvät velvoitteet.

         3.4   Kehitysmaiden erityiset rajoitukset (LIS-asetuksen 31 artiklan 7 kohta)

               (34)

               YK:n inhimillisen kehityksen indeksin (UNHDI) (7) mukaan Liberian inhimillisen kehityksen katsottiin vuonna 2015 olleen alhainen (188 maan joukossa sijalla 177).

               (35)

               Vaikka valmiuksia rajoittavia erityisiä tekijöitä voi yleisesti esiintyä seurannan, valvonnan ja tarkkailun alalla, kaikki edellisissä jaksoissa todetut puutteet eivät selity Liberian kehitystasosta johtuvilla erityisrajoitteilla. Tämä koskee erityisesti puutteellista sisäistä koordinointia, joka liittyy kalastusalusten rekisteröintiin Liberian kansainväliseen rekisteriin, sekä kyseisten alusten tunnistamista koskevien koottujen tietojen puuttumista, mistä johtuen tehokas valvonta ei ole mahdollista.

               (36)

               Näyttää siltä, että todetut puutteet johtuvat ensisijaisesti siitä, että hallinnollinen toimintaympäristö on riittämätön, jotta Liberia voisi hoitaa tehokkaasti velvoitteensa lippu-, rannikko-, satama- ja markkinavaltiona. Liberia on saanut tukea alueellisista aloitteista, joiden tarkoituksena on vahvistaa hallintoa ja torjua LIS-kalastusta muun muassa parantamalla seuranta-, valvonta- ja tarkkailujärjestelmää, sekä alakohtaista tukea Euroopan unionin kanssa tehdyn kestävää kalastusta koskevan kumppanuussopimuksen puitteissa. Lisäksi se on saanut tukea ilmavalvontaan Yhdistyneiden kansakuntien Liberian operaation puitteissa. Kyseisen operaation päättymisen myötä mainittu tuki on kuitenkin loppunut, eikä tämän seuranta-, valvonta- ja tarkkailutoimen ylläpitämiseen ole saatavilla kansallista tukea, minkä vuoksi Liberian seuranta-, valvonta- ja tarkkailujärjestelmän tehokas toiminta estyy.

               (37)

               Tässä jaksossa esitetyt tosiseikat, kaikki komission kokoamat tietoelementit ja kyseisen maan antamat ilmoitukset huomioon ottaen voidaan LIS-asetuksen 31 artiklan 7 kohdan nojalla todeta, että Liberian kehityksen nykytila ja yleinen suorituskyky kalastuksen hoidossa saattaa olla heikentynyt sen kehitystason johdosta. Kun otetaan huomioon todettujen, Liberiaa koskevien puutteiden luonne, Liberian kehitystason perusteella ei voida kuitenkaan täysin antaa anteeksi tai muulla tavoin perustella sen lippu-, satama-, rannikko- tai markkinavaltiona kalastusasioiden osalta yleisesti harjoittamaa toimintaa eikä sen riittämättömiä toimia LIS-kalastuksen ehkäisemiseksi, estämiseksi ja poistamiseksi.

         4.   MAHDOLLISTA YHTEISTYÖHÖN OSALLISTUMATTOMAKSI KOLMANNEKSI MAAKSI TOTEAMISTA KOSKEVAT PÄÄTELMÄT

               (38)

               Ottaen huomioon päätelmät sen suhteen, että Liberia on laiminlyönyt sille lippu-, satama-, rannikko- tai markkinavaltioina kansainvälisen oikeuden mukaan kuuluvat velvoitteet toimia LIS-kalastuksen ehkäisemiseksi, estämiseksi ja poistamiseksi, Liberialle olisi LIS-asetuksen 32 artiklan mukaisesti ilmoitettava mahdollisuudesta, että komissio toteaa sen yhteistyöhön osallistumattomaksi kolmanneksi maaksi LIS-kalastuksen torjunnassa.

               (39)

               Komission olisi toteutettava Liberiaan nähden myös kaikki LIS-asetuksen 32 artiklassa säädetyt toimenpiteet. Moitteettoman hallinnon varmistamiseksi olisi vahvistettava määräaika, jonka kuluessa kyseinen maa voi antaa ilmoitukseen kirjallisen vastauksen ja korjata tilanteen.

               (40)

               Liberialle osoitettu ilmoitus mahdollisuudesta, että se todetaan maaksi, jonka komissio katsoo yhteistyöhön osallistumattomaksi tämän päätöksen mukaisesti, ei estä komissiota tai neuvostoa toteuttamasta myöhemmin toimia yhteistyöhön osallistumattomien maiden toteamiseksi ja niitä koskevan luettelon laatimiseksi eikä automaattisesti johda tällaisiin toimiin,

         ON PÄÄTTÄNYT SEURAAVAA:
   Ainoa artikla
   Ilmoitetaan Liberialle, että komissio saattaa todeta sen laittoman, ilmoittamattoman ja sääntelemättömän kalastuksen torjuntaa koskevaan yhteistyöhön osallistumattomaksi kolmanneksi maaksi.

      Tehty Brysselissä 23 päivänä toukokuuta 2017.

            Komission puolesta

         Karmenu VELLA

            Komission jäsen

      (1)  EUVL L 286, 29.10.2008, s. 1.

      (2)  https://treaties.un.org/

      (3)  Pantu täytäntöön Liberian International Ship and Corporate Registry -rekisterin avulla.

      (4)  Bureau of National Fisheries (Kansallinen kalastusvirasto).

      (5)  Kansainvälinen toimintasuunnitelma laittoman, ilmoittamattoman ja sääntelemättömän kalastuksen ehkäisemiseksi, vastustamiseksi ja poistamiseksi, Yhdistyneiden Kansakuntien elintarvike- ja maatalousjärjestö, 2001.

      (6)  ICCAT:in sopimuspuoli; yhteistyötä tekevä muu kuin sopimuspuoli NEAFC:ssä, SPRFMO:ssa ja IOTC:ssä; WCPFC:n ia IATTC:n yhteistyötä tekevä ulkojäsen. Liberia ei ole CCSBT:n jäsen/yhteistyötä tekevä muu kuin sopimuspuoli, mutta 18 aluksella on lupa toimia kyseisen alueellisen kalastuksenhoitojärjestön puitteissa.

      (7)  Tiedot saatu seuraavasta lähteestä: http://hdr.undp.org/sites/default/files/2015_human_development_report_1.pdf


title: 2012/299/EU: Neuvoston päätös, annettu 7 päivänä kesäkuuta 2012 , DNA-tietoja koskevan automaattisen tietojenvaihdon aloittamisesta Viron kanssa

text:
               12.6.2012

               FI

               Euroopan unionin virallinen lehti

               L 151/31

         NEUVOSTON PÄÄTÖS,
   annettu 7 päivänä kesäkuuta 2012,
   DNA-tietoja koskevan automaattisen tietojenvaihdon aloittamisesta Viron kanssa
   (2012/299/EU)
   EUROOPAN UNIONIN NEUVOSTO, joka
   ottaa huomioon rajat ylittävän yhteistyön tehostamisesta erityisesti terrorismin ja rajat ylittävän rikollisuuden torjumiseksi 23 päivänä kesäkuuta 2008 tehdyn neuvoston päätöksen 2008/615/YOS (1) ja erityisesti sen 2 artiklan 3 kohdan ja 25 artiklan,
   ottaa huomioon päätöksen 2008/615/YOS täytäntöönpanosta 23 päivänä kesäkuuta 2008 tehdyn neuvoston päätöksen 2008/616/YOS (2) ja erityisesti sen 20 artiklan sekä sen liitteessä olevan 4 luvun,
   sekä katsoo seuraavaa:

               (1)

               Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen liitetyn, siirtymämääräyksistä tehdyn pöytäkirjan mukaan ennen Lissabonin sopimuksen voimaantuloa hyväksyttyjen unionin toimielinten, elinten ja laitosten säädösten oikeusvaikutukset säilyvät niin kauan kuin näitä säädöksiä ei kumota, julisteta mitättömiksi tai muuteta perussopimusten nojalla.

               (2)

               Näin ollen päätöksen 2008/615/YOS 25 artiklaa sovelletaan ja neuvoston on päätettävä yksimielisesti, ovatko jäsenvaltiot panneet täytäntöön mainitun päätöksen 6 luvun säännökset.

               (3)

               Päätöksen 2008/616/YOS 20 artiklassa säädetään, että päätöksen 2008/615/YOS 25 artiklan 2 kohdassa tarkoitetut päätökset tehdään kyselyyn perustuvan arviointiraportin perusteella. Päätöksen 2008/615/YOS 2 luvun mukaisen automaattisen tietojenvaihdon osalta arviointiraportin on perustuttava arviointikäyntiin ja testausajoon.

               (4)

               Viro on antanut neuvoston pääsihteeristölle tiedot kansallisista DNA-analyysitietokannoista, joihin sovelletaan päätöksen 2008/615/YOS 2–6 artiklaa, ja tuon päätöksen 3 artiklan 1 kohdassa mainituista edellytyksistä automaattiselle haulle päätöksen 36 artiklan 2 kohdan mukaisesti.

               (5)

               Päätöksen 2008/616/YOS liitteessä olevan 4 luvun 1.1 kohdan mukaan asiaa käsittelevä neuvoston työryhmä laatii kyselyn, joka koskee kutakin automaattista tietojenvaihtoa, ja heti kun jäsenvaltio katsoo täyttävänsä edellytykset tietojen jakamiseksi kyseisessä tietoluokassa, se vastaa kyselyyn.

               (6)

               Viro on vastannut tietosuojaa koskevaan kyselyyn ja DNA-tietojen vaihtoa koskevaan kyselyyn.

               (7)

               Viro on toteuttanut Alankomaiden kanssa onnistuneen testausajon.

               (8)

               Viroon on tehty arviointikäynti, ja Alankomaiden arviointiryhmä on laatinut arviointikäynnistä raportin, joka on toimitettu asiaankuuluvalle neuvoston työryhmälle.

               (9)

               Neuvostolle on esitetty arviointiraportti, jossa on yhteenveto kyselyn, arviointikäynnin ja DNA-tietojen vaihtoa koskevan testausajon tuloksista,

         ON HYVÄKSYNYT TÄMÄN PÄÄTÖKSEN:
   1 artikla
   Viro on DNA-tietojen automaattisen haun ja vertailun toteuttamiseksi pannut täysimääräisesti täytäntöön päätöksen 2008/615/YOS 6 luvun tietosuojaa koskevat yleiset säännökset, ja sillä on oikeus vastaanottaa ja toimittaa henkilötietoja mainitun päätöksen 3 ja 4 artiklan mukaisesti tämän päätöksen voimaantulopäivästä alkaen.
   2 artikla
   Tämä päätös tulee voimaan päivänä, jona se hyväksytään.

      Tehty Luxemburgissa 7 päivänä kesäkuuta 2012.

            Neuvoston puolesta

            Puheenjohtaja

         M. BØDSKOV

      (1)  EUVL L 210, 6.8.2008, s. 1.

      (2)  EUVL L 210, 6.8.2008, s. 12.


title: 2011/614/EU: Euroopan parlamentin päätös, annettu 10 päivänä toukokuuta 2011 , vastuuvapauden myöntämisestä innovatiivisia lääkkeitä koskevan yhteisen teknologia-aloitteen toteuttamisesta vastaavan yhteisyrityksen talousarvion toteuttamisesta varainhoitovuonna 2009

text:
               27.9.2011

               FI

               Euroopan unionin virallinen lehti

               L 250/250

         EUROOPAN PARLAMENTIN PÄÄTÖS,
   annettu 10 päivänä toukokuuta 2011,
   vastuuvapauden myöntämisestä innovatiivisia lääkkeitä koskevan yhteisen teknologia-aloitteen toteuttamisesta vastaavan yhteisyrityksen talousarvion toteuttamisesta varainhoitovuonna 2009
   (2011/614/EU)
   EUROOPAN PARLAMENTTI, joka
   ottaa huomioon innovatiivisia lääkkeitä koskevan yhteisen teknologia-aloitteen toteuttamisesta vastaavan yhteisyrityksen lopullisen tilinpäätöksen varainhoitovuodelta 2009,
   ottaa huomioon tilintarkastustuomioistuimen kertomuksen innovatiivisia lääkkeitä koskevan yhteisen teknologia-aloitteen tilinpäätöksestä 31. joulukuuta 2009 päättyneeltä varainhoitovuodelta sekä yhteisyrityksen vastaukset (1),
   ottaa huomioon neuvoston 15. helmikuuta 2011 antaman suosituksen (05894/2011 – C7-0051/2011),
   ottaa huomioon EY:n perustamissopimuksen 276 artiklan ja Euroopan unionin toiminnasta tehdyn sopimuksen 319 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,
   ottaa huomioon yhteisyrityksen perustamisesta innovatiivisia lääkkeitä koskevan yhteisen teknologia-aloitteen toteuttamiseksi 20 päivänä joulukuuta 2007 annetun neuvoston asetuksen (EY) N:o 73/2008 (3) ja erityisesti sen 11 artiklan 4 kohdan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,
   ottaa huomioon työjärjestyksen 77 artiklan ja liitteen VI,
   ottaa huomioon talousarvion valvontavaliokunnan mietinnön (A7-0129/2011),

               1.

               myöntää innovatiivisia lääkkeitä koskevan yhteisen teknologia-aloitteen toteuttamisesta vastaavan yhteisyrityksen toimitusjohtajalle vastuuvapauden yhteisyrityksen talousarvion toteuttamisesta varainhoitovuonna 2009;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman innovatiivisia lääkkeitä koskevan yhteisen teknologia-aloitteen toteuttamisesta vastaavan yhteisyrityksen toimitusjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Jerzy BUZEK

            Pääsihteeri

         Klaus WELLE

      (1)  EUVL C 342, 16.12.2010, s. 15.

      (2)  EYVL L 248, 16.9.2002, s. 1.

      (3)  EUVL L 30, 4.2.2008, s. 38.

      (4)  EYVL L 357, 31.12.2002, s. 72.
    ---documentbreak---

               27.9.2011

               FI

               Euroopan unionin virallinen lehti

               L 250/252

         EUROOPAN PARLAMENTIN PÄÄTÖSLAUSELMA,
   10. toukokuuta 2011,
   joka sisältää huomautukset, jotka ovat erottamaton osa päätöstä vastuuvapauden myöntämisestä innovatiivisia lääkkeitä koskevan yhteisen teknologia-aloitteen toteuttamisesta vastaavan yhteisyrityksen talousarvion toteuttamisesta varainhoitovuonna 2009
   EUROOPAN PARLAMENTTI, joka
   ottaa huomioon innovatiivisia lääkkeitä koskevan yhteisen teknologia-aloitteen toteuttamisesta vastaavan yhteisyrityksen lopullisen tilinpäätöksen varainhoitovuodelta 2009,
   ottaa huomioon tilintarkastustuomioistuimen kertomuksen innovatiivisia lääkkeitä koskevan yhteisen teknologia-aloitteen tilinpäätöksestä 31. joulukuuta 2009 päättyneeltä varainhoitovuodelta sekä yhteisyrityksen vastaukset (1),
   ottaa huomioon neuvoston 15. helmikuuta 2011 antaman suosituksen (05894/2011 – C7-0051/2011),
   ottaa huomioon EY:n perustamissopimuksen 276 artiklan ja Euroopan unionin toiminnasta tehdyn sopimuksen 319 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,
   ottaa huomioon yhteisyrityksen perustamisesta innovatiivisia lääkkeitä koskevan yhteisen teknologia-aloitteen toteuttamiseksi 20 päivänä joulukuuta 2007 annetun neuvoston asetuksen (EY) N:o 73/2008 (3) ja erityisesti sen 11 artiklan 4 kohdan,
   ottaa huomioon innovatiivisia lääkkeitä koskevan yhteisen teknologia-aloitteen toteuttamisesta vastaavan yhteisyrityksen varainhoitoa koskevat säännökset, jotka sen hallintoneuvosto vahvisti 2. helmikuuta 2009,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,
   ottaa huomioon työjärjestyksen 77 artiklan ja liitteen VI,
   ottaa huomioon talousarvion valvontavaliokunnan mietinnön (A7-0129/2011),

               A.

               ottaa huomioon, että tilintarkastustuomioistuin on saanut kohtuullisen varmuuden siitä, että varainhoitovuoden 2009 tilit ovat luotettavat ja tilien perustana olevat toimet ovat lailliset ja asianmukaiset,

               B.

               ottaa huomioon, että innovatiivisia lääkkeitä koskevan yhteisen teknologia-aloitteen toteuttamisesta vastaava yhteisyritys perustettiin helmikuussa 2007 ja sen tavoitteena on parantaa huomattavasti lääkekehitysprosessin toimivuutta ja tehokkuutta, jotta lääkeala tuottaisi pitkällä aikavälillä tehokkaampia ja turvallisempia innovatiivisia lääkkeitä,

               C.

               ottaa huomioon, että yhteisyritys on käynnistysvaiheessa eikä se ollut pannut sisäisen valvonnan järjestelmiä ja varainhoidon tietojärjestelmiä kokonaisuudessaan täytäntöön vuoden 2009 loppuun mennessä,

      Talousarvion toteuttaminen

               1.

               panee merkille, että yhteisyrityksen vuoden 2009 lopullinen talousarvio sisälsi 82 000 000 euroa maksusitoumusmäärärahoina ja 82 000 000 euroa maksumäärärahoina; toteaa myös, että maksusitoumusmäärärahojen käyttöaste oli 97 prosenttia ja maksumäärärahojen käyttöaste 1 prosentti;

               2.

               myöntää, että yhteisyritys on yhä käynnistysvaiheessa; on kuitenkin huolestunut siitä, että maksumäärärahojen käyttöaste oli vain 1 prosentti;

      Osakkaiden rahoitusosuudet

               3.

               pyytää yhteisyritystä yhdenmukaistamaan osakkaiden rahoitusosuuksien esitystapaa tilinpäätöksessä komission ohjeiden mukaisesti;

               4.

               pyytää yhteisyritystä myös kehittämään edelleen määräyksiä, jotka koskevat osakkaaksi liittymistä ja yhteisrahoitusta ja erityisesti seuraavia:

                           —

                           uusien osakkaiden liittymistä koskevat järjestelyt,

                           —

                           osakkaiden luontaissuoritukset,

                           —

                           ehdot ja edellytykset, joiden perusteella yhteisyritys voi tarkastaa osakkaiden rahoitusosuudet,

                           —

                           edellytykset, joiden perusteella hallintoneuvosto voi hyväksyä yhteisrahoituksen;

      Sisäisen valvonnan järjestelmät

               5.

               kehottaa yhteisyritystä panemaan täysimääräisesti täytäntöön sisäisen valvonnan järjestelmänsä ja varainhoidon tietojärjestelmänsä;

               6.

               pyytää yhteisyritystä myös sisällyttämään varainhoitoa koskeviin säännöksiinsä nimenomaisen viittauksen sisäisen tarkastuksen osaston toimivaltuuksiin sen sisäisenä tarkastajana yhteisön elimiä koskevan varainhoidon puiteasetuksen mukaisesti;

               7.

               katsoo erityisesti, että sisäisen tarkastuksen osaston olisi sisäisenä tarkastajana neuvottava yhteisyritystä riskienhallinnassa, esitettävä riippumattomia lausuntoja hallinnointi- ja valvontajärjestelmien laadusta sekä annettava suosituksia toimintojen toteuttamisedellytysten parantamiseksi ja varojen taloudellisen käytön edistämiseksi; katsoo myös, että yhteisyrityksen olisi ehdottomasti toimitettava vastuuvapauden myöntävälle viranomaiselle toimitusjohtajan laatima kertomus, jossa on yhteenveto sisäisen tarkastajan tekemien tarkastusten määrästä ja tyypistä, annetuista suosituksista ja näiden suositusten johdosta toteutetuista jatkotoimista;

               8.

               katsoo, että yhteisyrityksen olisi talousarvionsa koon ja hoitamiensa tehtävien monimutkaisuuden vuoksi perustettava hallintoneuvostolle suoraan raportoiva tarkastuskomitea;

      Sopimusta isäntävaltion kanssa ei ole tehty

               9.

               kehottaa yhteisyritystä tekemään Belgian kanssa pikaisesti sopimuksen toimistotiloista, erioikeuksista ja vapauksista sekä muusta Belgian isäntävaltiona yhteisyritykselle antamasta tuesta yhteisyrityksen perustamisesta annetun asetuksen (EY) N:o 73/2008 mukaisesti.

      (1)  EUVL C 342, 16.12.2010, s 15.

      (2)  EYVL L 248, 16.9.2002, s. 1.

      (3)  EUVL L 30, 4.2.2008, s. 38.

      (4)  EYVL L 357, 31.12.2002, s. 72.


title: Euroopan parlamentin päätös (EU, Euratom) 2017/1710, annettu 27 päivänä huhtikuuta 2017, Euratomin hankintakeskuksen varainhoitovuoden 2015 tilien päättämisestä

text:
               29.9.2017

               FI

               Euroopan unionin virallinen lehti

               L 252/302

         EUROOPAN PARLAMENTIN PÄÄTÖS (EU, Euratom) 2017/1710,
   annettu 27 päivänä huhtikuuta 2017,
   Euratomin hankintakeskuksen varainhoitovuoden 2015 tilien päättämisestä
   EUROOPAN PARLAMENTTI, joka

               —

               ottaa huomioon Euratomin hankintakeskuksen lopullisen tilinpäätöksen varainhoitovuodelta 2015,

               —

               ottaa huomioon tilintarkastustuomioistuimen kertomuksen Euratomin hankintakeskuksen tilinpäätöksestä varainhoitovuodelta 2015 sekä keskuksen vastauksen (1),

               —

               ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2015 koskevan lausuman (2) tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta),

               —

               ottaa huomioon neuvoston 21. helmikuuta 2017 antaman suosituksen varainhoitovuoden 2015 talousarvion toteuttamista koskevan vastuuvapauden myöntämisestä keskukselle (05873/2017 – C8-0069/2017),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan atomienergiayhteisön perustamissopimuksen 106 A artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 1 artiklan 2 kohdan,

               —

               ottaa huomioon Euratomin hankintakeskuksen perussäännöstä 12. helmikuuta 2008 tehdyn neuvoston päätöksen 2008/114/EY, Euratom (4) ja erityisesti sen liitteen 8 artiklan,

               —

               ottaa huomioon työjärjestyksen 94 artiklan ja liitteen IV,

               —

               ottaa huomioon talousarvion valvontavaliokunnan mietinnön (A8-0126/2017),

               1.

               hyväksyy Euratomin hankintakeskuksen varainhoitovuoden 2015 tilien päättämisen;

               2.

               kehottaa puhemiestä välittämään tämän päätöksen Euratomin hankintakeskuksen pääjohtajalle, neuvostolle, komissiolle ja tilintarkastustuomioistuimelle sekä huolehtimaan sen julkaisemisesta Euroopan unionin virallisessa lehdessä (L-sarja).

            Puhemies

         Antonio TAJANI

            Pääsihteeri

         Klaus WELLE

      (1)  EUVL C 449, 1.12.2016, s. 184.

      (2)  Ks. alaviite 1.

      (3)  EUVL L 298, 26.10.2012, s. 1.

      (4)  EUVL L 41, 15.2.2008, s. 15.


title: Komission päätös, annettu 21 päivänä joulukuuta 2012 , Euroopan unionin toimielinten vapaapäivistä vuonna 2014

text:
               12.2.2013

               FI

               Euroopan unionin virallinen lehti

               C 39/26

      KOMISSION PÄÄTÖS,
   annettu 21 päivänä joulukuuta 2012,
   Euroopan unionin toimielinten vapaapäivistä vuonna 2014
   2013/C 39/03

      VUODEN 2014 VAPAAPÄIVÄT

               1. tammikuuta

               keskiviikko, uudenvuodenpäivä

               2. tammikuuta

               torstai, uudenvuodenpäivää seuraava päivä

               17. huhtikuuta

               kiirastorstai

               18. huhtikuuta

               pitkäperjantai

               21. huhtikuuta

               maanantai, toinen pääsiäispäivä

               1. toukokuuta

               torstai, vapunpäivä

               9. toukokuuta

               perjantai, Robert Schumanin vuoden 1950 julistuksen vuosipäivä

               29. toukokuuta

               helatorstai

               30. toukokuuta

               helatorstaita seuraava perjantai

               9. kesäkuuta

               helluntain jälkeinen maanantai

               21. heinäkuuta

               maanantai, Belgian kansallispäivä

               15. elokuuta

               perjantai, Neitsyt Marian taivaaseenastumisen päivä

               24. joulukuuta – 31. joulukuuta

               keskiviikko
               6 päivää joulun ja uudenvuoden välillä
               keskiviikko

               YHTEENSÄ

               18 päivää

         Luxemburg: samat vapaapäivät kuin Brysselissä.
   Uusi työvuosi alkaa maanantaina 5. tammikuuta 2015.
   Perjantai 2. tammikuuta 2015 luetaan kyseisen vuoden vapaapäiväksi ennakoimatta mitenkään vuoden 2015 vapaapäivien ajoittumista.
   Komissio varaa itselleen mahdollisuuden muuttaa näitä säännöksiä, mikäli sen toiminta sitä vaatii.